“ฟินันเซีย” เชียร์ซื้อ TFG เป้าใหม่ 6 บ. ลุ้นไตรมาส 4/64 พลิกกำไรรับราคาหมูพุ่ง
“บล.ฟินันเซีย ไซรัส” แนะนำซื้อ TFG อัพราคาเป้าหมายใหม่ 6 บ. ลุ้นผลงานไตรมาส 4/64 พลิกมีกำไรจากไตรมาส 3/64 รับราคาหมูหน้าฟาร์มในประเทศปรับขึ้นแรง
“บล.ฟินันเซีย ไซรัส” แนะนำซื้อ TFG อัพราคาเป้าหมายใหม่ 6 บ. ลุ้นผลงานไตรมาส 4/64 พลิกมีกำไรจากไตรมาส 3/64 รับราคาหมูหน้าฟาร์มในประเทศปรับขึ้นแรง
11 ม.ค. 2565

บริษัทหลักทรัพย์ ฟินันเซีย ไซรัส ระบุในบทวิเคราะห์ เกี่ยวกับ บริษัท ไทยฟู้ดส์ กรุ๊ป จำกัด (มหาชน) หรือ TFG คาดไตรมาส 4/64 ผลการดำเนินงานฟื้นตัว มีลุ้นพลิกมีกำไรอีกครั้งจากขาดทุน -456 ล้านบาท ในไตรมาส 3/64 หลังราคาหมูหน้าฟาร์มในประเทศปรับขึ้นแรง โดยราคาเฉลี่ยไตรมาส 4/64 เท่ากับ 77.3 บาท/กก. (+11.5% จากไตรมาสก่อน, +1.8% จากปีก่อน) และราคาไก่ในประเทศไตรมาส 4/64 เท่ากับ 33 บาท/กก. (+9.4% จากไตรมาสก่อน, +3.1% จากปีก่อน)
ขณะที่ในส่วนของ Operation น่าจะทยอยฟื้นตัว เพราะส่วนหนึ่งยังถูกกดดันจากราคาวัตถุดิบที่ยังอยู่ในระดับสูงทั้งข้าวโพด และกากถั่วเหลือง แต่ด้วยราคาหมูไทยสิ้นสุดเดือน ธ.ค. แตะระดับสูงสุดที่ 85 บาท/ กก. สูงกว่าราคาสิ้นเดือน ก.ย. ที่ 65 บาท/กก. ขณะที่ราคาหมูเวียดนามสิ้นปีค่อนข้างใกล้เคียงกับราคาสิ้นเดือน ก.ย. จึงคาดจะรับรู้ Biological Gain ในไตรมาส 4/64 พลิกจากที่รับรู้ Loss -118 ล้านบาท ในไตรมาส 3/64 ทำให้มั่นใจว่าได้ผ่านจุดต่ำสุดไปแล้วในไตรมาส 3/64 ซึ่งเป็นผลการดำเนินงานที่ต่ำกว่าคาดมาก จึงปรับลดกำไรสุทธิปี 2564 ลงเหลือ 561 ล้านบาท จากเดิม 1,751 ล้านบาท ถือเป็นกำไรที่ลดลง -78.1% จากปีก่อน
ทั้งนี้ แนวโน้มกำไรจะเร่งตัวขึ้นในช่วงครึ่งแรกของปี 265 หลังรับรู้ราคาเนื้อสัตว์ที่สูงขึ้นได้เต็มไตรมาส โดยราคาหมูในไทยล่าสุดทำจุดสูงสุดใหม่ที่ 104 บาท/กก. (+34.5% จากไตรมาสก่อน) กอปกรกับราคาไก่ไทยที่ปรับขึ้นตามกันมาอยู่ที่ 38 บาท/กก. (+15% จากไตรมาสก่อน) ถือเป็นระดับที่มีกำไรทั้ง 2 กลุ่มสินค้า แม้ต้นทุนอาหารสัตว์ยังอยู่ในระดับสูงต่อเนื่อง แต่ด้วยราคาขายที่ขึ้นแรง และปริมาณขายยังทรงตัวได้ดี ยกเว้นปริมาณส่งออกไก่ที่กลับมาฟื้นตัว จึงคาดเห็นการเติบโตทั้งรายได้และอัตรากำไรขั้นต้นอย่างชัดเจน
โดยราคาหมูน่าจะยืนสูงตลอดทั้งปี 2565 โดยกรมปศุสัตว์คาดปริมาณหมูทั้งประเทศในปี 2565 จะลดลงมาอยู่ที่ 13 ล้านตัว จาก 15 และ 20 ล้านตัวในปี 2564 และ 2563 ตามลำดับ (ภาคเอกชน) จะเห็นว่าเป็นการลดลงเป็นปีที่ 2 ติดต่อกัน และลดลงค่อนข้างมาก โดยมาจากโรคระบาดเป็นหลัก (ทางการยังไม่ระบุว่าเป็นโรคชนิดใด) กอปรกับต้นทุนการเลี้ยงที่ปรับตัวสูงขึ้นต่อเนื่องจากในปี 2564 มาอยู่ที่ 70-90 บาท/ กก. ขึ้นอยู่กับขนาดฟาร์มและระบบการเลี้ยง
ขณะที่ระยะเวลาการเลี้ยงหมูในแต่ละรอบใช้เวลาเฉลี่ย 150-180 วัน จึงมองว่าราคาหมูจะยืนสูงไปอย่างน้อย 6-12 เดือน ดังนั้นจึงปรับเพิ่มสมมติฐานราคาหมูปี 2565 ขึ้นเป็น 98 บาท/กก. จาก 79 บาท/ กก. และปรับเพิ่มกำไรสุทธิปี 2565 ขึ้น 9.1% เป็น 2,277 ล้านบาท โตแรง +305.8% จากปีก่อน และปรับเพิ่มราคาเป้าหมายเป็น 6 บาท จาก 5.25 บาท (อิง PE เดิม 15 เท่า)